তেজস্বীর দল ক্ষমতায় এলে বিহারে ফিরবে ‘জঙ্গলরাজ’! কটাক্ষ মোদির

ওয়েব ডেস্ক: বিহার বিধানসভা নির্বাচনের (Bihar Assembly Election) প্রথম দফার ভোটগ্রহণের আগে রবিবার রাজ্যে প্রচারে ঝড় তুললেন নরেন্দ্র মোদি (Narendra Modi)। আরায় এক বিশাল জনসভা থেকে তিনি মহাগঠবন্ধনের (Mahagahtbandhan) বিরুদ্ধে তীব্র আক্রমণ শানিয়ে তাদের নির্বাচনী ইশতেহারকে ‘মিথ্যার বান্ডিল’ বলে কটাক্ষ করলেন। অন্যদিকে, এনডিএ-র (NDA) ইশতেহারকে তিনি বললেন ‘সৎ অঙ্গীকারপত্র, যা বিহারের দ্রুত উন্নয়নের প্রতি উৎসর্গিত।

ছুটির দিন পুরানো সুরে মোদি তীর্যক আক্রমণ শানালেন আরজেডি-র দিকে। তেজস্বীর (Tejashwi Yadav) দল ক্ষমতায় এলে বিহারে ‘জঙ্গলরাজ’ ফিরবে বলে জানালেন মোদি। আরার সভা থেকে তিনি বলেন, “একদিকে আছে এনডিএ-র সৎ ইশতেহার, আর অন্যদিকে আছে জঙ্গলরাজের দল।” তিনি আরও বলেন, “জঙ্গলরাজ ছিল সেই অন্ধকার, যা ধীরে ধীরে বিহারকে ক্ষয় করেছে। সেই রাজনীতির প্রতীক ছিল দেশি বন্দুক, নিষ্ঠুরতা, দুর্নীতি ও কদাচার। আজও আরজেডি সেই মানসিকতা থেকে বেরোতে পারেনি।”

আরও পড়ুন: জন সুরাজের নেতা খুন! গ্রেফতার নীতীশের দলের প্রার্থী, হুলুস্থুল বিহারে

আরজেডি ও কংগ্রেসকে একসঙ্গে নিশানা করে মোদি বলেন, “লালু যাদবের দল বিহারে জঙ্গলরাজ ও তুষ্টিকরণের রাজনীতি এনেছিল। আর কংগ্রেসের পরিচয় জড়িয়ে আছে ১৯৮৪ সালের ১ ও ২ নভেম্বরের শিখবিরোধী গণহত্যার সঙ্গে। আজও তাঁরা সেই দাঙ্গার অভিযুক্তদের দলীয় পদে বসিয়ে সম্মান দিচ্ছে। এটি তাদের চরিত্র।”

এদিনের সভায় প্রধানমন্ত্রী বলেন, “এই জনতা সব জানে। বিহারের মানুষ বুঝে গেছে কারা উন্নয়ন চায়, আর কারা অরাজকতা।” আরায় জনসভায় বিশাল জনসমাগম দেখিয়ে মোদি দাবি করেন, “এই বিপুল ভিড় প্রমাণ করে দিয়েছে যে, বিহারের মানুষ ফের এনডিএ-কে বিপুল সমর্থন দিতে চলেছে। জঙ্গলরাজের দলগুলোর পরাজয় আসন্ন।”